Polisiebeampte doodgery toe hy van kollegas vlug(Foto: SAPD) ŉ Speurder-sersant is deur ŉ vragmotor doodgery nadat hy glo van lede van die polisie se teenkorrupsie-eenheid gevlug het toe hulle hom in hegtenis wou neem. Lede van die eenheid het gereageer op inligting dat die sersant, ŉ veiligheidswag en ŉ lid van die publiek ŉ dossier van die Lenasia‑Suid-polisiestasie probeer verkoop het. Beamptes het op die toneel in Lenasia toegeslaan waarna die verdagtes in ŉ motor gespring en probeer vlug het. Hulle motor het op die R558 teen ŉ sypaadjie gebots en die verdagtes is in hegtenis geneem. Die speurder-sersant kon glo daarin slaag om los te breek en het in ŉ veld ingehardloop met beamptes wat hom agternagesit het. Die beampte is in sy poging om te ontsnap deur ŉ vragmotor doodgery nadat hy oor ‘n pad gehardloop het. Genl. Khehla Sitole, nasionale polisiekommissaris, het die teenkorrupsie-eenheid geloof vir hul vinnige optrede, maar ook die dood van ŉ polisiebeampte betreur. “Dit is jammer dat die beampte sy lewe verloor het en ek wil graag my meegevoel met sy familie betuig. Dit is egter ook ontstellend wanneer ŉ mens berigte ontvang oor beamptes wat by korrupte aktiwiteite betrokke is.” Sitole het gesê die inhegtenisneming van meer as 10 polisiebeamptes verlede week in Johannesburg en gister se voorval in Lenasia dien as ŉ waarskuwing dat die bestuur van die Suid-Afrikaanse Polisiediens daartoe verbind is om korrupsie onder sy lede uit te roei.